title: Sarrau d'o Sarrastanyo
text: Iste articlo tracta sobre o sarrau d'o Sarrastanyo. Ta altros usos d'o toponimo «Sarrastanyo» se veiga Sarrastanyo (desambigación).
  
  O sarrau d'o Sarrastanyo u, más a sobén, simplament o Sarrastanyo, ye un sarrau menor d'Aragón que fa parte d'o sistema orografico d'a sierra de Buil-Camporretuno, divisoria d'entre a cuencas hidrolochicas d'o río Cinca, d'o río Susía y a d'o río Ena, en o termin municipal de l'Aínsa-Sobrarbe, en a comarca de Sobrarbe y a provincia de Uesca.
  
  Cheografía
  A loma d'o sarrau se prolarga con forma de luna creixent («C» invertida), con una largaria aproximada de 3,5 km, deixando por un costau delimitau o soaso de Buil en a man occidental (costau concavo), y por l'altra, con más gran desnivel, as cuencas d'os barrancos de Bruello y a Capana que baixan camín ta la Cinca, por a man oriental (costau convexo).
  
  Por a suya cara este, o Sarrastanyo presenta qualques sarraus perpendiculars que acomodan as valletas d'os barrancos debantditos, dando-le una cheografía complexa a lo terreno, en a que 2 u dica 3 barrancos trazan vallons de forma radial, camín ta la Cinca, mientres que por alto d'os encabezamientos d'ixes sarraus, tot destacando-se con mayor altaria que o punto en o que os sarraus naixen, una paret de lenera corona tot lo conchunto y resulta envistable en a distancia dende a valle d'a Cinca.
  
  Ixa lenera, con afloramientos de penya d'a Era Mesozoica, presenta quantiosos fosils d'invertebraus marins encastaus y tamién por tierra, por o que constituye un puesto d'interés ta cheologos y coleccionistas. Un camín, que significativament se diz de «os Dineretz» por l'abundancia de Nummulites, conduce por astí dende as poblacions d'o soaso de Buil cara t'as diferents aldeyas y pardinas que se troba en a vallonada de la man oriental, y en a suya trachectoria recorre en paralelo bellas docenas de metros por debaixo d'a lenera, con un desnivel quasi cantimplano en ixe troz, tot fendo posible admirar-se con as formacions erosivas de la man oriental d'o Sarrastanyo.
  
  Toponimia
  Sarrastanyo ye un toponimo que se composa de dos posibles lemas: «sarra» y «estanyo». O primer ye una forma arcaica, actualment desapareixida en as parlas vivas, d'a parola «sierra», pero que ha quedau fosilizada en iste y belaltros toponimos. A segunda puede fer referencia a bella acumulación d'augua que n'habe tiempos i podría haber habida.
  
  Se veiga tamién
  Sierra de Partara.
  Tozal de Buil.
  Soaso de Buil.
  Sierra de Buil-Camporretuno.
  Río Ena.
  Barranco de Bruello.
  Viello Sobrarbe.
  Santa María de Buil (municipio).
  Cosculluela de Sobrarbe (municipio).
  
  Referencias
  
  Sierras interiors pirenencas
  Cheografía d'o Viello Sobrarbe
  Sierras de Sobrarbe
  Sierras d'a provincia de Uesca